15 Molao o ka sehloohong wa Bakreste ke molao wa lerato. Jesu o ile a re ho barutuwa ba hae: “Bohle ba tla tseba ka sena hore le barutuwa ba ka, haeba le na le lerato hara lona.” (Joh. 13:35) Jakobo ngwanabo Jesu o ile a re lerato ke “molao wa borena.” (Jak. 2:8) Pauluse o ile a re: “Lerato ke phethahatso ya molao.” (Bar. 13:10) Ha ho makatse hore ebe lerato le hatiswa ka tsela ena, hobane Bibele e re “Modimo ke lerato.” (1 Joh. 4:8) Lerato leo Modimo a re ratang ka lona ha se boikutlo feela tjee. Johanne o ile a ngola a re: “Lerato la Modimo le ile la bonahatswa ho rona ka sena, hobane Modimo o ile a romela Mora wa hae ya tswetsweng a nnotshi lefatsheng e le hore re ka fumana bophelo ka yena.” (1 Joh. 4:9) Ka sebele, Modimo o ile a susumetswa ke lerato hore a nke kgato. Ha re rata Jehova, Mora wa hae, Bakrestemmoho hammoho le batho ba bang, re bontsha hore re hodile ka ho felletseng jwalo ka Bakreste.—Mat. 22:37-39.